ЩIымахуэ зэпеуэр ирагъажьэ
Къэбэрдей-Балъкъэрым футболымкIэ 2019 — 2020 гъэхэм я щIымахуэ чемпионатыр зэхаублащ. Абы и япэ зэIущIэхэм щегъэжьауэ бжьыпэр иубыдащ нэгъабэрей зэхьэзэхуэм щытекIуа Бахъсэн и «Автозапчасть»-м.
Республикэм и щIымахуэ чемпионатыр, адрей гъэхэми хуэдэу, зэ къекIуэкIыгъуэу зэхэтынущ. Командэхэр зыр адрейм зэрыхуэзэнур зэрызэщ икIи абы къыхэкIыу дэтхэнэ зэIущIэми мыхьэнэшхуэ иIэщ.
Къэбэрдей-Балъкъэрым иужьрей илъэсхэм гъэмахуэми щIымахуэми тепщэныгъэр быдэу щызыIыгъ Бахъсэн и «Автозапчасть»-м хуэфэщэну лъэщу мы зэхьэзэхуэри иригъэжьащ. Япэ зэIущIэм абы КъБКъУ-м и студентхэм я гъуэм жэуапыншэу топиплI щыдигъэкIащ, къыкIэлъыкIуэм хуэдитIкIэ нэхъыбэ Прохладнэ и «ГорИС-179 РусГидро»-м иригъэхьащ.
ПэщIэдзэ джэгугъуитIри я текIуэныгъэкIэ ирагъэухри, пашэхэм яхыхьащ Налшык и «Мурбек»-р, Къэхъун и «Керт»-р, «Малка»-р. Зэрызэ фIэкIа мыджэгуами, я хьэрхуэрэгъухэр бжыгъэшхуэкIэ хагъэщIащ «Кэнжэмрэ» «Бабугент»-мрэ. Адрей псоми хэщIыныгъэ-хэр ягъуэтащ. ЗэрыжаIэщи, Iуэхур зэребгъажьэщ. Хэт ищIэн, пэщIэдзэ зэIущIэхэм зэхьэзэхуэр зэрекIуэкIы-ну щIыкIэр яубзыхуагъэнкIи хъунщ.
Гъуащхьауэхэм я зэпеуэм псынщIэу бжьыпэр щиубыдащ Иорданием топ щыджэгуу къэзыгъэзэжауэ иджыпстукIэ «Автозапчасть»-м хэт Бажэ Амир. «Спартак-Налшыкым» и капитану зэрыщытрэ куэд мыщIа а футболист цIэрыIуэм и хьэрхуэрэгъухэм мы зэхьэзэхуэм топитху щахудигъэкIащ.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и щIымахуэ чемпионатым и пэщIэдзэ зэIущIэхэм къарикIуа бжыгъэхэм: япэ джэгугъуэ — «Спартак-Д» (Налшык) — «Ислъэмей» (Ислъэмей) — 1:1, «Автозапчасть» (Бахъсэн) — «КъБКъУ» (Налшык) — 4:0,«Керт» (Къэхъун) — «Союз» (Сэрмакъ) — 1:0«Малка» (Малкэ) — «Инал» (Къэрэгъэш) — 3:2, «КъБКъМУ» (Налшык) — «ХьэтIохъущыкъуей» (ХьэтIохъущыкъуей) — 0:1, «Мурбек» (Налшык) — «Шагъдий» (Зеикъуэ) — 4:0; етIуанэ джэгугъуэ — «КъБКъУ» — «Шагъдий» — 4:1, «Автозапчасть» — «ГорИС-179 Рус Гидро» (Прохладнэ) — 8:0, «Тэрч» (Тэрч) — «Малка» — 0:1, «ХьэтIохъущыкъуей» — «Мурбек» — 3:6, «Инал» — «Керт» — 1:3, «Союз» — «Спартак-Д» — 2:1, «Бабугент» (Бабугент) — «КъБКъМУ» — 3:0, «Кэнжэ» (Кэнжэ) — «Ислъэмей» — 4:0.
Хьэтау Ислъам.
